Stefnir í 20% meiri sölu á fasteignum
Allt stefnir í að fasteignaviðskipti á þessu ári verði um 20% meiri en á síðasta ári og að viðskipti á þessu ári verði þau næstmestu í sögunni. Fasteignaverð hefur verið mjög stöðugt síðustu misserin. Afföll húsbréfa hafa minnkað og eru núna um 6%. Stjórnvöld reikna með samdrætti í fasteignaviðskiptum á næsta ári og ætla því að gefa út minna af húsbréfum en á þessu ári.
Guðrún Árnadóttir, formaður Félags fasteignasala, sagði að á síðasta ári hefði verið spáð samdrætti í fasteignasölu á árinu 2002 og minni útgáfu húsbréfa. "Það hefur hins vegar komið í ljós að aukningin á þessu ári er um 20% frá árinu í fyrra. Þetta kemur fram í tölum frá Fasteignamatinu. Það stefnir í að þetta ár verði næststærsta ár frá því að mælingar hófust. Mest viðskipti voru árið 2000."
Fasteignaverð hefur verið mjög stöðugt að undanförnu. Samkvæmt tölum frá Fasteignamati ríkisins náði fasteignaverð hámarki í desember 2000. Það hefur síðan haldist stöðugt, þ.e.a.s. hækkað í takt við verðbólgu.
Skortur á litlum íbúðum
Guðrún sagði að breytingar hefðu hins vegar orðið á einstökum eignum. Verð á stórum og dýrum eignum hefði heldur gefið eftir og það tæki lengri tíma að selja slíkar eignir en áður. Skortur væri hins vegar á litlum íbúðum.
Þegar fjárlagafrumvarpið var lagt fram kynntu stjórnvöld áætlun um útgáfu húsbréfa á næsta ári. Reiknað er með að gefin verði út húsbréf fyrir 30 milljarða, en áætlað er að gefin verði út húsbréf fyrir 34 milljarða á þessu ári.
Guðrún sagðist vilja hafa nokkurn fyrirvara á því að þessi áætlun gengi eftir. Fasteignaviðskipti væru búin að vera mjög blómleg að undanförnu. "Það eru mjög margir þættir sem mynda eftirspurn eftir fasteignum. Meðal þess sem skiptir máli eru vaxtastig, atvinnustig og þarfir fjölskyldna til að minnka og stækka við sig húsnæði. Það er óvissa í öllum spám og ég held að fasteignasalar séu almennt mjög bjartsýnir. Það er töluvert að gera hjá okkur."
Afföll á húsbréfum hafa minnkað 
Afföll á húsbréfum hafa verið að minnka og eru núna á milli 5 og 6%. Fyrri hluta ársins voru afföllin 8-10% og mest voru þau um miðjan marsmánuð þegar þau fóru upp fyrir 12%. Á síðasta ári voru þau lengi 10-12%.
"Að jafnaði hafa minni afföll jákvæð áhrif á fasteignamarkaðinn," sagði Guðrún. "Afföll hafa verið nokkuð mikil á undanförnum mánuðum og á þeim tíma hafa viðskipti verið mikil. Fólk virðist því horfa framhjá þessu. Í mörgum tilvikum ganga húsbréf áfram í viðskiptum á fullu verði. Það eru ekki afföll í hvert sinn sem viðskipti fara fram. Afföll hafa vissulega áhrif, en mér finnst stundum að það sé of mikið gert úr því. Það gleymist stundum að ef þú selur eign og færð greitt í húsbréfum getur þú farið og keypt þér aðra eign og notað húsbréfin áfram."
Allt stefnir í að fasteignaviðskipti á þessu ári verði um 20% meiri en á síðasta ári og að viðskipti á þessu ári verði þau næstmestu í sögunni.
Stjórnvöld reikna með samdrætti í fasteignaviðskiptum á næsta ári og ætla því að gefa út minna af húsbréfum en á þessu ári.
Fasteignaverð hefur verið mjög stöðugt að undanförnu.
Breytingar hefðu hins vegar orðið á einstökum eignum, verð á stórum og dýrum eignum hefði heldur gefið eftir og það tæki lengri tíma að selja slíkar eignir en áður.
Skortur væri hins vegar á litlum íbúðum.
Afföll á húsbréfum hafa verið að minnka og eru núna á milli 5 og 6%.